**Pályázat kollégiumi biztosi posztra**

***Bemutatkozás***

**Sándor Máté Csaba vagyok, másodéves fizikus mesterszakos hallgató. Az egyetemen a közösségi munkát a Mafihe keretein belül kezdtem, ahol az ELTE helyi bizottság titkára, majd általános elnökségi tagja voltam. 2010 augusztusa óta kari képviselő vagyok, az előző tanévben a kari esélyegyenlőségi biztosi tisztséget töltöttem be, emellett pedig a Kari Ösztöndíjbizottság munkájában is részt vettem. Eddigi egyetemi éveimből π évet (hibahatáron belül) a Nagytétényi Úti Kollégiumban laktam, majd onnan a Nándorfejérvári Úti Kollégiumba költöztem. A 2008-2009-es tanévben a NUK diákbizottságának titkára voltam. Jelenleg a Komplex rendszerek fizikája Tanszéken vezetek gyakorlatot, valamint a „Pénzügyi krízisek előrejelzése” EU kutatás ELTE csapatának tagjaként dolgozom. Ezen tanév végén befejezni készülök mesterszakos tanulmányaimat, azonban valószínűleg nem kerülök az után sem túl messze az egyetemtől.**

***Feladataim***

**A kollégiumi biztos elsődleges feladata a kar hallgatói és az ELTE Egyetemi Kollégium közötti kapcsolat segítése. A jelenlegi és leendő hallgatóinkat maradéktalanul tájékoztatni kell a kollégiumba való bekerülés lehetőségéről, felhívni figyelmüket a határidőkre és felmerülő kérdéseikre kielégítő választ adni. Ezekhez a mókuspostán kívül felhasználnám a nyúz, valamint a különböző hírlevelek csatornáit. Fontos, hogy az egyetem iránt érdeklődő hallgatókat a nyílt napon, valamint az educatio kiállításon már előre tájékoztatni tudnánk lehetőségeikkel kapcsolatban. Ugyanezt a célt szolgálja, és nem kevésbé fontos a Mentorrendszerben való aktív szerepvállalás, hogy majdan a mentorok megfelelően informálhassák gólyáikat.**

**Fontos lesz a KCSSK felújított épületének átadásakor történő költözés és pótfelvétel kapcsán kialakuló rendkívüli helyzet megfelelő kezelése. Az évek óta újra és újra előforduló gólyatábor-szakkollégiumi felvételi ütközésekkel kapcsolatban már év közben szeretnék leülni tárgyalni a felekkel, a probléma hosszú távú megoldása érdekében.**

**A tisztséggel járó kötelezettségek másik köre a KolHÖK köré csoportosul. Képviselni fogom a kar érdekeit a megbeszéléseken és felvételi értekezleteken. Az itteni érdekképviselet határozott hozzáállást, és jó kapcsolatépítő készséget kíván. Az Egységes Kollégiumi Információs és Felvételi Rendszer segítségével nyomon tudom követni a kollégiumok szabad kapacitásának alakulását, valamint a TTK-s hallgatóink eloszlását a kollégiumok között.**

***Motiváció***

**Az előző éves munkám alatt megtapasztalhattátok munkám minőségét és megbízhatóságát. Tapasztaltnak érzem magamat mind az érdekképviselet területén, mind a hallgatókkal és az adminisztrációs szervekkel való kommunikáció területén. Diákbizottsági múltamból fakadóan a KolHÖK vezetőinek nagy részét ismerem. Dolgoztam már korábban az EKIF rendszerrel, túl vagyok egy felsőbb éves és egy gólya felvételi kollégiumi szintű lebonyolításán. Az előbbi indokokból adódóan alkalmasnak érzem magamat a posztra, és tanulmányaim mellett lesz kellő lendületem elvégezni a biztosi teendőimet, amennyiben a küldöttgyűlés ebben támogat.**

**Köszönöm hogy elolvastad a pályázatomat!**

**Sándor Máté Csaba**